Papersnake/gushiwen huggingface dataset:
湖口阻风
刘过（宋代）

冒雪冲霜已十程，狂风乃敢厄吾行。
无人说向江神道，莫待明年却世情。
书曝书亭集后
汪沆（清代）

老去无心典石渠，扁舟归钓小长芦。排签目笑搬姜鼠，释褐人怜上竹鱼。

旷世才华追屈宋，百年踪迹半江湖。如何史笔高三馆，空负兰台七上书。
偈三首 其一
释子涓（宋代）

一二三四五六七，七六五四三二一。循环逆顺数将来，数到未来无尽日。

因七见一，见一亡七。踏破太虚空，铁牛也汗出。绝气息，无踪迹。
卢明之开垆
方一夔（宋代）

懒作西风汗漫游，归谋诸妇此淹留。采花墩近初成酒，种秫田多早带秋。

燕颔已空西塞梦，犊裈莫遣远山愁。沧江留得偏醒客，袖手时凭百尺楼。
天河曲
胡奎（元代）

天河之水向西流，双星夜夜当南楼。机中细织云锦字，美人不南生远愁。

日夕河边待灵鹊，玉宇高寒露花落。愁心飞绕金井阑，辘轳牵断青丝索。

灵槎一去秋冥冥，白榆千年那得青。天上回波还入海，东西相望心不改。
送王龟龄得请还乡
吴芾（宋代）

和气融融动白苹，欢传千里政方新。
若为摆落游珍馆，不顾悲啼拥画轮。
鲸海无津堪纵目，雁山如旧足怡神。
愿言分我闲中趣，已问君王乞此身。
满江红·江绕层城
韩元吉（宋代）

江绕层城，重楼迥、依然山色。□□有、佳人犹记，旧家离别。把酒只如当日醉，挥毫剩欠尊前客。算平林、有恨寄伤心，烟如织。湖平树，花连陌。风景是，光阴易。叹新声浑在，断云难觅。暮雨不成巫峡梦，数峰还认湘波瑟。但与君、同看小槽红，真珠滴。
喜迁莺
夏竦（宋代）

霞散绮，月沈钩。帘卷未央楼。夜凉河汉截天流。宫阙锁清秋。

瑶阶曙。金盘露。凤髓香和烟雾。三千珠翠拥宸游。

水殿按凉州。
题高士谦画竹
王汝玉（明代）

钱塘高君爱脩竹，拄杖敲门看不足。经营惨淡入胸中，落笔纵横万竿玉。

昔年曾向大梁游，曳裾王门经几秋。淇园睛菉数千顷，兴来信手风萧飕。

白头老作京华客，暑往寒来岁频易。豪家僧舍总相迎，到处画屏留墨迹。

夏官司马旧同乡，牙签玉轴图潇湘。只今君乘黄鹤去，此卷什袭归珍藏。

公署朝回频展对，满堂冉冉生云气。山雨飞遮鼓瑟祠，江风吹碎凌空佩。

我昔寻君白玉堂，檐花落尽青灯凉。宛然屈指疑昨日，自叹鬓影沾吴霜。

人生聚散有如此，世间万事东流水。古今回首在须臾，何必溟波变桑梓。

我欲招君不可追，芙蓉城里自芳菲。倘思故国平生乐，好逐岐山綵凤归。
满江红 王栩缘、陆廉夫二丈画小孤山双箑
吴湖帆（清代）

星斗文章，罗腕底、江山咫尺。谁不数、右丞诗意，探微词笔。

极目不涛烟浪远，凝神秋水长天碧。更岚光、晴翠湿红霞，无朝夕。

兴亡系，蛟龙蛰。沧桑感，英雄息。共金焦两点，鼎分峙立。

十万健儿曾鼓掌，三千珠履都生色。想当年、旌旆话彭郎，成陈迹。
和尧峰泉老 宝云井
释怀深（宋代）

宝云诛草广禅林，凿石穷源意亦深。长叹甘泉不当路，汪汪空有济人心。
酹江月
张之翰（元代）

人间良夜，是年年、八月中秋时节。万古青天当此际，正要十分节澈。何处浮云，微茫黯淡，便把青光隔。凭栏三叹，恨无长笛吹裂。坐看蜡烛争辉，青灯吐焰，负煞尊前客。待到谯楼初鼓后，不觉衣裳凉彻。试草新词，凭风吹去，教向嫦娥说。须臾知道，广寒推出明月。
发彭城
文天祥（宋代）

今朝正重九，行人意迟迟。
回首戏马台，野花发葳蕤。
草埋范增塚，云见樊哙旗。
时节正如此，道路将何之。
我爱陶渊明，甲子题新诗。
白衣送酒来，把菊卧东篱。
偈颂十五首
释法薰（宋代）

透骨霜风入户庭，日南长至又逢迎。
衲僧不解论时节，只麽堆堆过此生。
清平乐 又和元 春梦
华幼武（元代）

晓莺声里。睡思酣犹美。旖旎红娘冰雪体。洛女巫娥浮靡。紫骝娘月嘶风。华裾织翠青葱。归去一场春梦，空吟旧绿新红。
哀盐船文
汪中（清代）

乾隆三十五年十二月乙卯，仪征盐船火，坏船百有三十，焚及溺死者千有四百。是时盐纲皆直达，东自泰州，西极于汉阳，转运半天下焉，惟仪征绾其口。列樯蔽空，束江而立。望之隐若城廓。一夕并命，郁为枯腊，烈烈厄运，可不悲邪！

于时玄冥告成，万物休息。穷阴涸凝，寒威凛栗。黑眚拔来，阳光西匿。群饱方嬉，歌咢宴食。死气交缠，视面惟墨。夜漏始下，惊飙勃发。万窍怒号，地脉荡决。大声发于空廓，而水波山立。

于斯时也，有火作焉。摩木自生，星星如血，炎光一灼，百舫尽赤。青烟睒睒，熛若沃雪。蒸云气以为霞，炙阴崖而焦爇。始连楫以下碇，乃焚如以俱没。跳踯火中，明见毛发。痛謈田田，狂呼气竭。转侧张皇，生涂未绝。倏阳焰之腾高，鼓腥风而一吷。洎埃雾之重开，遂声销而形灭。齐千命于一瞬，指人世以长诀。发冤气之焄蒿，合游氛而障日。行当午而迷方，扬沙砾之嫖疾。衣缯败絮，墨查炭屑，浮江而下，至于海不绝。

亦有没者善游，操舟若神。死丧之威，从井有仁。旋入雷渊，并为波臣。又或择音无门，投身急濑，知蹈水之必濡，犹入险而思济。挟惊浪以雷奔，势若隮而终坠。逃灼烂之须臾，乃同归乎死地。积哀怨于灵台，乘精爽而为厉。出寒流以浃辰，目睊睊而犹视。知天属之来抚，慭流血以盈眦。诉强死之悲心，口不言而以意。若其焚剥支离，漫漶莫别。圜者如圈，破者如玦。积埃填窍，攦指失节。嗟狸首之残形，聚谁何而同穴！收然灰之一抔，辨焚余之白骨。呜呼，哀哉！

且夫众生乘化，是云天常。妻孥环之，气绝寝床。以死卫上，用登明堂。离而不惩，祀为国殇。兹也无名，又非其命，天乎何辜，罹此冤横！游魂不归，居人心绝。麦饭壶浆，临江呜咽。日堕天昏，凄凄鬼语。守哭迍邅，心期冥遇。惟血嗣之相依，尚腾哀而属路。或举族之沉波，终狐祥而无主。悲夫！丛冢有坎，泰厉有祀。强饮强食，冯其气类。尚群游之乐，而无为妖祟！人逢其凶也邪？天降其酷也邪？夫何为而至于此极哉！
木龟亭留题
黄庭坚（宋代）

南台西路木龟坊，乃是灵蛙贔屭藏。
从此改名杉蚵蚾，恐来吞月直须防。
不寐九月十一日时至青县
金甡（清代）

耿耿怜鱼目，如临沸釜惊。暌乖判火泽，离照饬戈兵。

妖乱经年伏，威棱计日平。安流忘涉险，暂遣警归程。
再次韵四首
陈造（宋代）

语不能工恨作堆，撚髭空对翠屏开。
清吟赖有雕龙手，绣段联翩诏后来。
山下馆晓发
梁梦雷（明代）

先晓仆夫催，芙蓉万叠开。露漙花树重，路转烛光回。

马足悬崖瘦，猿声带月哀。山深无俗驾，何事客频来。
和傅粹梅岩之什·三瀑
陈宓（宋代）

银河有派九霄来，翻手为霖费一杯。
风雨时闻桥下急，烟云元自晓天开。
赋得驾驭必英雄
沈鍊（明代）

汉高神武沛中兴，大沛风云欲上蒸。剑发赤精萧相举，书留黄石子房升。
和王待制牡丹咏
梅尧臣（宋代）

谁移洛川花，一日来汝海。
浓淡百般开，风露几番改。
傍栏人自醉，惜翦春有待。
使君方少年，共赏喜我在。
偶作
辛弃疾（宋代）

老去都无宠辱惊，静中时见古今情。
大凡物必有终始，岂有人能脱死生。
日月相催飞似箭，阴阳为寇惨于兵。
此身果欲参天地，且读中庸尽至诚。
寄渭州经略王龙图
梅尧臣（宋代）

儒将一临塞，虏尘无犯边。
卷旗瞻汉地，收马入胡天。
练卒朝营鼓，鸣筝夜峡泉。
遥知玉关路，烽火不须传。
归故园述怀呈唐伯宪 其二
姜特立（宋代）

三径元须近，吾庐亦庶几。稍晴频纵步，遇雨不愁归。

夕暗儿篝火，晨饥妇饷炊。栈羊远可炙，枥马不须鞿。

引路犬先到，惯人禽懒飞。有时携旷士，把酒更论诗。

松露滴行帐，山风吹舞衣。吾生身外足，此乐里中稀。

叹息游嵩馆，前贤意重违。
余昔自西滨得兰数本移艺于庭亦既逾岁…遂寄情于此
温庭筠（唐代）

寓赏本殊致，意幽非我情。吾常有流浅，外物无重轻。

各言艺幽深，彼美香素茎。岂为赏者设，自保孤根生。

易地无赤株，丽土亦同荣。赏际林壑近，泛馀烟露清。

余怀既郁陶，尔类徒纵横。妍蚩苟不信，宠辱何为惊。

贞隐谅无迹，激时犹拣名。幽丛霭绿畹，岂必怀归耕。
哀王荆公
张舜民（宋代）

江水悠悠去不还，长悲事业典刑间。
浮云却是坚牢物，千古依栖在蒋山。
点绛唇 其八 冬日江上
王之道（宋代）

古屋衰杨，淡烟疏雨江南岸。几家村疃。酒旆还相唤。

短棹扁舟，风横河频转。柔肠断。寒鸦噪晚。天共蒹葭远。
送程给事知越州 其二
周谌（宋代）

风烟初别武王台，更向金河握节回。日月违颜天缥缈，尘沙吹面玉摧颓。

试看紫府骖鸾去，又见长安驷马催。欲作东州遗爱录，自惭词笔乏邹枚。
田家吟
刘黻（宋代）

旧谷未没新谷登，家家击壤含欢声。惭愧今年雨水足，只鸡㪷酒相逢迎。

豪家征敛纵狞隶，单巾大帕如蛮兵。索钱沽酒不满欲，大者罗织小者惊。

谷有扬簸实亦簸，钜斛凸概谋其赢。讵思一粒复一粒，尽是农人汗血成。
悔之来视疾，次前韵赠之
林朝崧（清代）

病也风流肯痛砭，散花丈室道缘添。清狂幸有知心谅，放浪从缘俗眼嫌。

色相空中参水月，诗情味外悟梅盐。药炉禅榻留君话，灯影摇秋雨半帘。
翠竹
胡仲弓（宋代）

修修青琅玕，霜雪不可折。
肯随流水去，赖有岁寒节。
过啄木岭暑暍憩道傍移时始行三首
岳珂（宋代）

鸟道度嶮绝，禽名通古今。
筑亭聊驻马，息木未成阴。
路峻天应近，崖幽雾更深。
畏途犹避热，坐有蹑云心。
怀陈将军同甫（时镇滇，汉凿昆池于长安，而
徐渭（明代）

飞将远提戎，翩翩气自雄。
椎牛千嶂外，骑象百蛮中。
铜柱华封尽，昆池汉凿空。
雁飞真不到，何处寄秋风。
怀归
缪鉴（元代）

折柳期春春便归，叮咛好与护柴扉。
东风怪我归鞍晚，调拨杨花到处飞。
读赵飞燕外传杂诗七首 其二
张嵲（宋代）

九回沉水新为髻，故绣裙襦稳称身。祸水歘来漂燎火，知几唯有淖夫人。
海口
方左钺（宋代）

家园几本芙蓉树，蕊渐红时又出来。却向秋风山路上，别人池馆看花开。
古贤图四绝为临塘婿范樟题 其一 伊尹
程敏政（明代）

三聘幡然出有莘，画图千载见风神。南巢革夏桐宫放，岂是临期促办人。
心斋叔秋夜读书图
章文焕（清代）

秋风吹庭树，入夜转清凉。芸窗百城拥，坐见新月光。

博涉久忘百，嗒然慕羲皇。太古本无书，所用罔不臧。

结绳臻上治，于道庸何伤。一画泄灵秘，如决堤去防。

忧患始识字，况逐名利场。杂以百家言，矻矻堕渺茫。

圣贤杳难继，俗学徒纷张。吾叔善读书，岂曰傲缥缃。

矢志期人道，前哲追芳芳。雅尚学众异，我其共相羊。
遣兴
林正（宋代）

黄金难买老，自笑鬓毛皤。
本分且如此，明时可奈何。
攻吟诗转少，惜醉事还多。
寒甚溪头夜，谁能载雪过。
素羹
范成大（宋代）

毡芋凝酥敌少城，土薯割玉胜南京。
合和二物归藜糁，新法侬家骨董羹。
句
郑文宝（宋代）

承露气清驹送日，觚稜古渡头。
宣城青溪
李白（唐代）

青溪胜桐庐，水木有佳色。
山貌日高古，石容天倾侧。
彩鸟昔未名，白猿初相识。
不见同怀人，对之空叹息。
须菩提赞
释师观（宋代）

老老大大，岩中宴坐。
帝释雨花，见个什麽。
至平泉
王钝（明代）

为爱平泉景，依稀类午芹。龙祠新壮观，孔庙旧遗文。

村舍鱼鳞次，山泉燕尾分。独怜崖畔柏，晚翠碍行云。
白头吟
张正见（南北朝）

平生怀直道，松桂比真风。
语默妍媸际，沈浮毁誉中。
谗新恩易妍，情去宠难终。
弹珠金市侧，抵玉舂山东。
含香老颜驷，执戟异扬雄。
惆怅崔亭伯，幽忧冯敬通。
王嫱没胡塞，班女弃深宫。
春苔封履迹，秋叶夺妆红。
颜如花落槿，鬓似雪飘蓬。
此时积长叹，伤年谁复同。
导引·重华天子
洪适（宋代）

重华天子，长至奉神虞。九奏会轩朱。星晖云润东方晓，拜贶竹宫初。归来千乘护皇舆。瑞景集金铺。鸡竿高唱恩书下，惠露匝中区。
甲午秋月病中作
邓廷哲（清代）

猿鹤遥相诮，田园胡不归。春风原浩荡，小草自相违。

壮志那能老，青山讵可非。沈吟听玉漏，孤枕一镫微。
江南新体
戴复古（宋代）

郎船江下泊，妾家楼上住。
朝朝暮暮间，上下两相顾。
相顾不相亲，风波愁杀人。
将相弃国第十九
文天祥（宋代）

扈圣登黄阁，大将赴朝廷。
胡为入云雾，浩荡乘沧溟。
途中寄纯甫
强至（宋代）

诸友分携地，重阳欲近天。
共谁搴菊蕊，独立忆梅仙。
对饮乖今日，伤离似去年。
佳山足吟赏，应自有新篇。
送寿州司理张元舆
梅尧臣（宋代）

清川夜流明月光，城上有乌啼女墙。
月明不掩斗与气，鸟啼未归云点霜。
霜寒月冷古时狱，下有苔蠹之雄鋩。
水方轩眉大灵智，见我西北天门傍。
自言昔有切玉宝，嗟今非後百链钢。
用之补履亦何益，颖脱未如锥处囊。
谁能为封华阴土，背负七星生焜煌。
君去味我书此意，莫叹淮水来汤汤。
送吴司训擢罗城教谕
陈琛（明代）

对花呼酒数，留客索诗频。谈笑真惊座，风流迥出尘。

车圆何择地，春好总宜人。闻说罗城柳，年来亦转新。
和耿伯顺赠李居士
王庭圭（宋代）

横担拄杖何许语，那个丛林无佛祖。但见阇梨夜不眠，衲被蒙头听粥鼓。
集句 其一
胡归仁（宋代）

一第知何日，无端意不移。欲为青桂主，谁与白云期。

傍架齐书帙，翻瓢作酒卮。文明终有托，休把运行推。
竹枝词（九首）
杨慎（明代）

清江白石女郎神，门外往来祈赛频。
风鋋青旗香雨歇，山姜花开瑶草春。
黄周士招饮水云亭用壁间韵
张萱（明代）

幕堞轻云乍有无，西风匹练曳秋蒲。痕添小槛双桡稳，色霁遥天一雁孤。

世事祇凭棋局在，浮生长得酒杯俱。裘马十年怜共汝，相逢犹愧尚冠儒。
敷水小桃盛开因作
温庭筠（唐代）

敷水小桥东，娟娟照露丛。所嗟非胜地，堪恨是春风。

二月艳阳节，一枝惆怅红。定知留不住，吹落路尘中。
夏冰歌
韦应物（唐代）

出自玄泉杳杳之深井，汲在朱明赫赫之炎辰。
九天含露未销铄，阊阖初开赐贵人。
碎如坠琼方截璐，粉壁生寒象筵布。
玉壶纨扇亦玲珑，座有丽人色俱素。
咫尺炎凉变四时，出门焦灼君讵知。
肥羊甘醴心闷闷，饮此莹然何所思。
当念阑干凿者苦，腊月深井汗如雨。
题献馆泳春集 其一
李正鲁（清代）

竹翠花香境自偏，满堂俎豆祀先贤。更搜奇迹开吟馆，石墨淋漓抚汉塼。
建宁山行宿大横驿
屠侨（明代）

路转千溪曲，泉分万壑声。溪云横夕景，山馆息炎程。

院立双松古，林栖百鹭清。乘凉多暝思，种种旧游情。
道经
王质（宋代）

端拱主人无语句，台舆仆隶闹喧阗。希声绝想忘言处，海水墨山书不全。
次韵奉送李季言四首
张元干（宋代）

几年脱迹冠冕窟，一味偷生兵火中。
不见君家好兄弟，何人怜我最奇穷。
新晴
宋庠（宋代）

清明初过雨初收，春意重因霁景留。
风定草烟还压野，云开山色始归楼。
邙阴高树藏低岭，河曲新波没故洲。
点检丛花犹半在，应须秉烛为君游。
过平望驿有怀湖州李使君二首
陈舜俞（宋代）

凭熊飞隼两溪头，人似冰壶住玉楼。
事逐欢谣入渔钓，诗随秋思满汀洲。
茶收顾渚旗犹卷，酒贳乌程蚁半浮。
去路无多平望驿，客魂秋雨宿扁舟。
项羽
汪绎（清代）

一炬咸阳火未残，楚人真是沐猴冠。英雄岂学书生算，也作还乡昼锦看。
李廷评昭迪使淝上
杨亿（宋代）

画舸西风五两斜，淮淝将命去程赊。衣缨黄阁相君后，门巷青春学士家。

驿路新袍欺草色，公筵大白醉榴花。谢庭兰玉多才思，休浣裁诗对客誇。
正冬御殿上寿乐章八首其一皇帝举寿酒宫悬奏
杨亿（宋代）

天威煌煌，山龙采章。
庭实旅百，上公奉觞。
拱揖群后，端委垂裳。
永锡难老，万寿无疆。
观政堂成上黄少誉二首 其一
王质（宋代）

胸中道德五千文，聊借高堂发妙音。背倚飞楼怀古意，面临止水正人心。

新荷此际敷青叶，稚柳他年贮绿阴。但使厨烟无太远，时来分座伴孤斟。
题王季恭蓬周
陈天麟（宋代）

小结茅庐寄一椽，夜灯聊与客周旋。
问知急雨来何处，题作蓬周亦偶然。
政欲撩君江上句，莫嫌惊我醉中眠。
老翁辜负渔竿久，何日烟蓑止钓舡。
皖山纸帐送宋居士
裘万顷（宋代）

剪裁不惜楮先生，要护高人雪屋眠。只恐鹤书催起去，长留空帐北山巅。
右军书裙贴
牟巘五（宋代）

戏将墨妙写烟云，晓起惊呼失素裙。
尽洗当年羞涩态，从今不比旧羊欣。
揆初之日承父用晦以余前风登玉华楼玩月借宋
程公许（宋代）

防意由来似守城，涧潢洁祀及良辰。
命名犹念记闾史，学道粗知存谷神。
欲育蓼莪心楚怆，愧投木李句清新。
何当共觅长生诀，去逐商颜四老人。
句
宋绶（宋代）

鹤料署文移，鮆场收赋算。
虞美人 今宵
黄永（清代）

今宵好景谁同坐。我与卿和我。我愁卿病只高眠。丢下一庭明我、煞堪怜。

回廊寂寂怀人处。我也丢人去。待他人共我圆时。好与花前长醉、合欢卮。
金陵八景 其五 天印樵歌
史谨（明代）

夹路青山拥翠螺，每闻樵唱隔烟萝。暗惊鹤梦穿云杪，细答松声出涧阿。

几度半酣扶杖听，有时一曲傍林过。晚来弛担长松下，复和岩前扣角歌。
和黄云夫武攸见寄韵
史弥宁（宋代）

诗名千古杜陵翁，身不胜穷道不穷。编简湛酣君有味，江山弹压我无功。

稚凉庭院梧桐雨，晚照陂塘蓼荻风。如此秋光欠料理，故人缘底尚东蒙。
题柏屿水瘦屏
释居简（宋代）

此妙伊谁得，能名惜不闻。痕收新涨水，瘦宿暝归云。

烟霭疑无墨，凫鹥不乱群。可堪擅毫素，幽讨盍平分。
纪旧游
赵孟頫（元代）

二月江南莺乱飞，百花满树柳依依。
落红无数迷歌扇，嫩绿多情妒舞衣。
金鸭焚香川上暝，画船挝鼓月中归。
如今寂寞东风里，把酒无言对夕晖。
予适诵诗一鸟久立花间不去
庞尚鹏（明代）

青鸟来幽径，逢人听说诗。似怜秋色好，犹恨赏心迟。

凝立浑何待，飞鸣欲语谁。若能删颣句，一字亦吾师。
澄江八景 其八 淮甸晴眺
俞远（元代）

广陵南尽是长川，山隔川流不隔烟。一骑看花来阙下，千帆转叶上天边。

沤波雁碛刍荛合，豚阱鸡埘井络悬。我住孤城愁偪仄，定来钓弋过残年。
断酒
黄滔（唐代）

未老先为百病仍，醉杯无计接宾朋。免遭拽盏郎君谑，

还被簪宾录事憎。丝管合时思索马，池塘晴后独留僧。

何因浇得离肠烂，南浦东门恨不胜。
醉
司马光（宋代）

厚於太古暖於春，耳目无营见道真。
果使屈原知醉趣，当年不作独醒人。
太常引·仙机似欲织纤罗
辛弃疾（宋代）

仙机似欲织纤罗。仿佛度金梭。无奈玉纤何。却弹作、清商恨多。
无帘影里，如花半面，绝胜隔帘歌。世路苦风波。且痛饮、公无度河。
观败棋者戏作
戴炳（宋代）

看人出着笑人低，及至当枰却自迷。角上仅全输了腹，东边才活丧于西。

欲装劫去多难补，待算征来恰又提。天下未应无妙手，劝君莫爱墨狻猊。
次韵斯远别后见寄六言四首
赵蕃（宋代）

避暑真成畏病，逢秋便觉生愁。
回首南山幽处，有怀数子同游。
秧畴
杨万里（宋代）

田底泥中迹尚深，折花和叶插畦心。
晚秧初捻金绒线，先种输他绿玉针。
云垄雾畴俱水响，丝风毛雨政春阴。
莫听布谷相煎急，且为提壶强满斟。
桃源忆故人（五之三）
陆游（宋代）

一弹指顷浮生过。堕甑元知当破。去去醉吟高卧。独唱何须和。

残年还我从来我。万里江湖烟舸。脱尽利名缰锁。世界元来大。
采荔子十绝
刘克庄（宋代）

包柚书云尔，分桃传有之。
怜渠生处远，玉食偶然遗。
梦江南 湖上春早二首 其一
宋琬（清代）

郎有约，草草画双蛾。行到西陵松柏下，游人争似蜜蜂多。

偷眼送春波。
虏廷感赋
赵延寿（唐代）

黄沙风卷半空抛，云重阴山雪满郊。
探水人回移帐就，射雕箭落著弓抄。
鸟逢霜果饥还啄，马渡冰河渴自跑。
占得高原肥草地，夜深生火折林梢。
古辞
张昱（元代）

欢乐自欢乐，苦辛长苦辛。城中十万户，谁是种田人？
岁寒堂三题 其一 岁寒堂
范仲淹（宋代）

我先本唐相，奕世天衢行。子孙四方志，有家在江城。

双松俨可爱，高堂因以名。雅知堂上居，宛得山中情。

目有千年色，耳有千年声。六月无炎光，长如玉壶清。

于以聚诗书，教子脩诚明。于以列钟鼓，邀宾乐升平。

绿烟亦何知，终日在檐楹。太阳无偏照，自然虚白生。

不向摇落地，何忧岁峥嵘。勖哉肯构人，处之千万荣。
新城道中
沈与求（宋代）

马蹄随意到，回首隔南岗。日落鸟犹语，春归花自香。

长红媚幽谷，新绿涨回塘。假榻知何地，昏钟出上方。
御笔赐字诗
蔡襄（宋代）

皇华使者临清晨，手开宝轴香煤新。
沿名与字发深旨，宸毫洒落奎鉤文。
精神高远照日月，势力雄健生风云。
混然气质不可写，乃知学到非天真。
缄藏自语价希代，谁顾四壁嗟空贫。
臣闻帝舜优圣域，臯陶大禹为其邻。
吁俞敕戒成黄要，垂覆后世如穹旻。
陛下仁明如舜禹，豪英进用司鸿钧。
臣襄材智最驽下，岂有志业通经纶。
独是丹诚抱忠朴，常欲赞奏上古珍。
又闻孔子春秋法，片言褒贬贤愚分。
考经内省不自称，但思至理书诸绅。
乾坤大施入洪化，将图报效无缘因。
誓心愿竭谟谋义，庶裨万一唐虞君。
句
刘筠（宋代）

酒供砚滴濡毫冷，火守更筹添漏长。
曲水亭怀古二首 其二
荣汝楫（清代）

名山我亦爱探寻，裙屐当年感不禁。自有灵源搜石洞，恰宜故不傲山阴。

黄公涧涸云眠石，陆子泉清月到林。曲水何如止水定，好凭领取在山心。
含笑花
徐月溪（宋代）

瓜香浓欲烂，莲莟碧初匀。
含笑知何处，低头似愧人。
荷花四绝·雨
吴龙翰（宋代）

寒声敲破玉琳琅，绾断鸳鸯双梦长。
几斛明珠收不起，巧粘翡翠络红妆。
游东龛岩赋十景诗 其六 试剑石
唐文凤（明代）

怪石两分自中断，形势巍峨色璀璨。令公试剑剑有神，应谶他年平内难。

锋铓不钝耀雪霜，匣藏三尺紫电光。若教砥砺剸犀兕，空使李广弯弧长。
西樵山下经故相方文襄公第
欧大任（明代）

相府青山下，风吹戟户开。昔时朝士至，今日路人来。

鹤语留华表，星文坼上台。千秋一洒泪，徒有雍门哀。
平望道中
沈遘（宋代）

积水不知际，孤舟缘断堤。新晴寒气薄，短日暮天低。

为客情犹昨，重来路已迷。区区何计了，长负旧林栖。
梨口村
丁耀亢（清代）

瑶草琪花遍地生，青禽红果不知名。层层列岫天如束，人在翠微深处行。
蝶恋花
王安中（宋代）

飞雪映山茶。

巧剪明霞成片片。欲笑还嚬，金蕊依稀见。拾翠人欲妆易浅。浓香别注唇膏点。

竹雀喧喧烟岫远。晚色溟蒙，六出花飞遍。此际一枝红绿眩。画工谁写银屏面。
广溪峡
杨炯（唐代）

广溪三峡首，旷望兼川陆。山路绕羊肠，江城镇鱼腹。

乔林百丈绕，飞水千寻瀑。惊浪回高天，盘涡转深谷。

汉氏昔云季，中原争逐鹿。天下有英雄，襄阳有龙伏。

常山集军旅，永安兴版筑。池台忽已倾，邦家遽沦覆。

庸才若刘禅，忠佐为心腹。设险犹可存，当无贾生哭。
夜雨有作
张嵲（宋代）

睡足秋堂夜雨声，天涯此夕叹飘零。
空阶滴沥肠堪断，更向芭蕉叶上听。
走笔送家云石二首 其二
陈恭尹（清代）

竹杖扶行拥敝袍，衰龄稀出岂云高。有人问我门前雪，雪在袁安两鬓毛。
晚秋月夕
宋祁（宋代）

万里冰轮转斗城，薄帷开望暝寒轻。
金从佛国初移地，玉与仙家便作京。
乾鹊绕枝经下苑，汉刀持夜发连营。
谢郎莫恼修然意，欲把织云点太清。
咏唐史 戴至德
韦骧（宋代）

神翰飞英纪至贤，谓如舟楫济洪源。偷名岂学刘仁轨，专向朝堂卖主恩。
开渠
薛季宣（宋代）

开渠引檐溜，涓涓绕茅楹。政尔江河流，锵如环佩声。

澄澜漾沦漪，曲甃随浅清。上有翔飞蚋，无殊化抟鹏。

广狭讵易量，大小终强名。何从汎天潢，同归在寰瀛。

吾惭论齐物，扬波叹平生。
水调歌头（次下洞流杯亭作）
黄机（宋代）

金篆锁岩穴，玉斧凿山湫。飞泉溅沫无数，六月自生秋。天矫长松千岁，上有冷然天籁，清响眇难收。亭屋创新观，客鞅棹还留。

推名利，付飘瓦，寄虚舟。蒸羔酿秫，醅瓮戢戢蚁花浮。唤取能歌能舞，乘兴携将高处，杯酌荐昆球。径醉双股直，白眼视庸流。
因览状元节推和诗再和一首
元绛（宋代）

缇龠惊年杪，铃齐戒夙兴。
连空集霙霰，撇席命宾朋。
菌阁盘虚出，箯舆选胜登。
山川方晻蔼，缟素竞飞腾。
密著珠帘重，低沈粉水澄。
迷藏秦洞穴，刻镂禹沟塍。
蓬岛三番扑，瑶峰四彻绳。
风传天外簌，湖写鑑中冰。
银色三千界，琳台十二层。
折梅思陆凯，咏絮对王凝。
妒舞轻飘燕，临书细字蝇。
光凌射的鹤，气压沃州鹰。
櫂月豀翁共，歌兰楚客能。
琼辀走油壁，练马顿鉤膺。
泽渗阳膏动，和薰气烛蒸。
冬权时已正，尺瑞岁将应。
鄙也同民乐，油然弗自胜。
平时陪法从，长忆奉昭陵。
拂旦开金殿，鸣鞘下玉乘。
六花朝服满，万岁寿觞称。
就望尧云日，赓歌舜股肱。
冰醪霑饫赐，竹唱听哀矜。
尔后孤从远，频年老病仍。
两朝还观魏，何日见觚稜。
送宋构成之运判赴阙
冯山（宋代）

曾留先帝紫宸班，高议雍容数刻间。使节光华金口赐，乡枌歌舞绣衣还。

炉锤应手皆良法，斤斧投虚辄大奸。坐席贤劳殊未暖，归轺严召遽难攀。

豪曹自是青云器，骐骥应无白日閒。苏孺故人聊养拙，君公行部每开颜。

新知邂逅情犹在，远别逡巡涕欲潸。人事去来宁可问，试看庄叟道中环。
晚眺
张绍龄（清代）

晚来无事一身闲，瞻眺秋容倚竹关。戴笠僧披黄叶去，担柴人竹白云还。

遥天雁鹜孤帆外，六代江山落照间。极目郊原生百感，功名未立鬓毛斑。
读许鲁斋集
孙奇逢（明代）

我读公遗书，知公心最苦。乾坤值元运，民彝已无主。

公等二三辈，得君为之辅。伦理未全绝，此功非小补。

不陈伐宋谋，天日昭肺腑。题墓有遗言，公意有所取。

众以此诮公，未免儒而腐。道行与道尊，两义各千古。
和曾大尹去思十咏 其四 镜水凭楼
徐庸（明代）

卧辙扶辕不可留，思君重上夕阳楼。镜湖有水过天阔，澄彻同为一片秋。
侠客吴歌立秋日海上作
谢翱（宋代）

潮动秋风吹牡荆，离歌入夜斗西倾。佽飞庙下蛇含草，青拭吴钩入匣鸣。
月中炬火发仙山驿，小睡射亭五首
杨万里（宋代）

轿中兀得软如凝，逢店投床片子时。
睡觉不知天晓未，半窗花影木犀枝。
感旱二首
郭印（宋代）

大旱如焚气不苏，云师谁遣上天衢。
人人准拟为霖甚，风动雷行雨却无。
感怀
魏瓘（宋代）

羸羸霜发一衰翁。踪迹年来类断蓬。
万里远归双阙下，一身闲在众人中。
螭头赐对恩虽厚，雉堞论功事已空。
淮上有山归未得，独挥清涕洒春风。
寄翰苑所知
宋无（元代）

多士当文治，明良际盛时。骚坛先佩印，策阵已搴旗。

西极蹄千里，南溟翼四垂。疾雷天地破，崩岳鬼神移。

学过《三都赋》，神超七步诗。阴何须大赏，鲍谢只平欺。

尺璧光难掩，华钟响发迟。人游丹桂窟，凤哕碧梧枝。

汉室方虚席，枚皋复擅词。数承恩诏见，趋赴重官仪。

黄阁登清要，苍生息旧疲。星辰侵履舄，桃李傍阶墀。

珂里豪家逐，铜驼乐部随。行歌金騕袅，醉舞玉参差。

杜曲花偏满，蓬壶酒不辞。弓开射熊馆，剑倚化龙陂。

秀彦居同采，轩车出共驰。侯门相杂遝，寒素独吁嘻。

尘榻应容下，仙舟可待追。亦惭才莫逮，终负志难衰。

攀附羞萝茑，徬徨向路岐。未酬题柱兴，徒抱练丝悲。

幽谷音犹涩，盐车力尚卑。泥途淹騄駬，荆棘困黄鹂。

睍睆还求友，腾骧却避羁。愁吟长铗伴，閒梦矮床知。

缝掖今谁贵，乘桴任所之。短章非善颂，聊以展吾私。
赠张徐州谡
范云（南北朝）

田家樵采去，薄暮方来归。
还闻稚子说，有客款柴扉。
傧从皆珠玳，裘马悉轻肥。
轩盖照墟落，传瑞生光辉。
疑是徐方牧，既是复疑非。
思旧昔言有，此道今已微。
物情弃疵贱，何独顾衡闱？
恨不具鸡黍，得与故人挥。
怀情徒草草，泪下空霏霏。
寄书云间雁，为我西北飞。
论诗绝句三十首 其二十
赵清瑞（清代）

风雨方满城，悲哉秋之气。此句千古传，深感催租吏。
题筹笔驿
文彦博（宋代）

卧龙才起扶衰世，料敌谋攻后出师。帏幄既持先圣术，肯来山驿旋沉思。
两绝句送顺之南归 其二
朱熹（宋代）

几年江海事幽寻，遍兴云僧话此心。今日肯来论旧学，岁寒犹恐雪霜侵。
咏茧儿
祖无择（宋代）

千丝万缕自经营，本为藏身却误身。
待得巧成归鼎镬，不知轻煖属他人。
征妇怨
刘兼（唐代）

金闺寂寞罢妆台，玉箸阑干界粉腮。花落掩关春欲暮，

月圆欹枕梦初回。鸾胶岂续愁肠断，龙剑难挥别绪开。

曾寄锦书无限意，塞鸿何事不归来。
偈二首 其二
释法清（宋代）

万仞崖头曾借路，百千禅侣尽生疑。只因满眼多巘崄，不识天然却问谁。
七夕前一日商雨风邀同友人游七星岩
胡德琳（清代）

朝游栖霞岩，午过栖霞寺。寺古风泠泠，松篁起清吹。

拾级登空风，凉雨随客至。老僧能敬客，椒荈相妩媚。

久坐山雨歇，衣襟湿寒翠。听月期良宵，呼云与同睡。
和运司园亭 其七 潺玉亭
丰稷（宋代）

养源在西山，如玉抱精白。引之落锦渠，历耳不可择。

风雨杂鸣球，珠玑写云液。恰似偃溪声，醒悟迷途客。
过襄阳
李复（宋代）

表里山川旧楚畿，筑关乘险事皆非。
槎头鱼尽无新语，岘首人亡失隐扉。
云外煮茶僧室静，江边酤酒客帆归。
我来驻节无言久，为有春流可梁衣。
致中诗戏论诗棋酒辄次原韵
刘子翚（宋代）

只应心醉六经醇，自是陶陶晋魏人。
每向幽居横素榻，惟容我辈岸乌巾。
毫端空有千题巧，枰上原无一着真。
要得坦然怀抱稳，烦君浇泼乳泓春。
题彭氏韦经堂 其一
周孚（宋代）

鲜卑语熟更琵琶，渠向人前亦自誇。棐几明窗那可负，喜君能记鲁东家。
桃李吟
邵雍（宋代）

桃李因风花满枝，因风桃李却离披。
惨舒相继不离手，忧喜两般都在眉。
泰到盛时须人蛊，否当极处却成随。
今人休爱古人好，只为今人生较迟。
夜坐
陆游（宋代）

曲几蒲团夜过分，颓然半脱鹿皮巾。
惊鸿避弋鸣烟渚，断角凌皮上雪云。
仕宦愈知林下贵，穷愁方策酒中勋。
扁舟东去何时办，昔向金丹幸有闻。
为曹比部送长洲张令入佐比部郎 其一
王世贞（明代）

我爱张平子，贤声众不如。棠阴过夏茂，凫影入秋舒。

已制吴门锦，还司城旦书。曹丘能念旧，不惜重吹嘘。
乱后喜见诸弟
刘文嘉（清代）

相看悲喜集，未语各潸然。聚首忽今日，惊心忆去年。

人情秋后叶，老景夕阳天。世乱归难必，生逢亦可怜。
和虑可庵悲秋十首
何梦桂（宋代）

秋风来岩谷，万竅生寂虚。
畏隹忽怒号，披拂其谁居。
天地等一马，逝者无停车。
君看郭外冢，荒丘无人锄。
久雨
郭印（宋代）

乾坤冷气积，无日不阴雨。
涔涔昼连宵，檐声暗砧杵。
田间愁老昼，道上泣行旅。
首尾四周旬，泥深污后土。
有时暂止息，无奈云仍聚。
晴阳出复没，明灭见林莽。
万事姑置之，所伤在秋稌。
何岁无凶荒，中原尚豺虎。
军食竟不充，馈饷尤艰苦。
稽首望羲和，披阴照寰宇。
句
许居仁（宋代）

胜游怀橘偏思陆，高隐烧丹拟问洪。
颂古四十五首
释如珙（宋代）

补陀岩上，白衣观音，
闻声悟道，见色明心。
简章伯和
王谌（南北朝）

论交三十载，彼此坐诗穷。
只恨性各别，其他心尽同。
茶苗封谷雨，书叶寄苹风。
无限怀君意，莺声绿树中。
罗浮山三十咏
成鹫（清代）

宿雨初晴策短藜，看云行到乱峰西。眼前图画无人绘，皮里诗囊且自携。

果熟静观连蒂落，松高曾记与眉齐。分明一簇香风过，开遍山楂又木樨。
狱中责廷尉
华岳（宋代）

吾巾不是不冠儒，曾被儒冠几误予。
铁砚不磨天地轴，毛锥难复帝王居。
当传卫霍无传秘，却著韩曹不著书。
堪笑苍生无眼力，不知豪杰在樵渔。
次韵陈帅干喜雨二首
陈著（宋代）

何事犹屯水与雷，夜看云汉叹昭回。
五龙一日齐行雨，且莫嫌他欠早来。
临江仙 荷叶陂
沈岸登（清代）

鸭嘴归帆蒲十幅，捲帘看遍青山。潮生潮落趁将还。

晚云高绾髻，宿雨乱堆鬟。

树色正迷京口渡，好风未到吴关。茫茫江月尽凭阑。

照他人面白，携坐近银湾。
移松
柴随亨（宋代）

移种青松数寸苗，俯看微小识孤标。
他年夭矫擎寒重，莫引閒藤上碧霄。
画梅仙歌
杨铸（元代）

玉虬夜饮灵潭水，喷出珠玑春满纸。骑牛吹笛煮石翁，五百年来神不死。

某伯丰格如元章，醒眼如醉神洋洋。爱梅合眼测梅理，一扫百纸花低昂。

枝头明月情惆怅，照汝横眠作罗帐。倒骑胡蝶入罗浮，茫茫花海云涛涨。

诗笔夭矫如梅龙，一洗臃肿真玲珑。虎山桥畔执我手，两枝健笔俱凌空。

尊前讶我头未白，狂名久播溪南翁。画船粉黛休顾盼，酒徒性与青山浓。

何时放艇缥缈峰，与君一罄平生胸。
同赵灵芝杜子野游豫章总持寺
翁卷（宋代）

满寺是秋风，吹开黄菊丛。
重林无日到，此地若山中。
罢磬孤僧出，看碑两客同。
相传化龙事，神怪理难通。
题孝子陵
耿湋（唐代）

荒坟秋陌上，霜露正霏霏。松柏自成拱，苫庐长不归。

浮埃积蓬鬓，流血在麻衣。何必曾参传，千年至行稀。
青玉案 秋蛩
周青（清代）

一轮斜月横窗瘦。渐午夜，轻寒透。好梦惊回浓睡久。

小堂深院，透檠如豆。正是印秋候。

凄凉苦咽铜壶漏。起拥罗衾揽衫袖。旧恨新仇抛却又。

碧梧金井，绿杨沙渚。人病曾知否。
诘旦思之世岂有不押之韵辄和北山十首 其七 蜂
刘克庄（宋代）

出穴营新邑，分房定嗣君。共为绵蕝礼，各效采花勤。

暮返宜修夕，晨趋每辨昕。逢人施毒虿，宁比细腰云。
京居春日遣怀
贺铸（宋代）

青梅小叶柳长条，相对春风各动摇。
物色依依如有待，人情忽忽自无聊。
五陵剑侠知谁健，三径车工不我招。
好去广津门下水，新秋稳送木兰桡。
寄姚复庄燮
叶元阶（清代）

疏雨过城北，征帆入海东。鸟鸣孤磬夕，人去小村风。

寂寂尊中酒，飘飘陌上蓬。为缄离别意，早晚付邮筒。
丁亥元旦试笔
陈琛（明代）

艳艳灯花发，霏霏江雨匀。柳从梅作色，人与物俱春。

拜起勤双膝，欢呼动四邻。酒杯三百后，静坐养吾真。
瑞虹
陆深（明代）

江湖住傍青山好，舟楫来惊白浪多。两岸菰蒲回鹳鹤，中流风雨长蛟鼍。

书随驿使心先寄，秋逐年光鬓已皤。一曲沧浪多少意，况堪重听楚声歌。
清明日欲宿石门，未到而风雨大作，泊灵星小
杨万里（宋代）

石门欲到更无疑，隔海风涛未可期。
到得石门非不好，只愁未到石门时。
钓台
徐贯（明代）

两石屹立白云里，先生高卧坚不起。故人天上握乾符，币聘殷勤亦徒尔。

纷纷谁不附飞龙，独把鱼竿钓烟水。一朝赴召便归来，空使客星占太史。
晋。七宝鞭
孙元晏（唐代）

天命须知岂偶然，乱臣徒欲用兵权。

圣谟庙略还应别，浑不消他七宝鞭。
句
李善（宋代）

无穷基有无穷问，第一人为第一官。
山村赠礼敬龙泽上人诗有几年不踏澄江路耆旧唯存陆子方之句和之二首 其二
陆文圭（元代）

西山爽气入吾诗，拄颊含毫有所思。欲把求田语玄德，莫因学圃笑樊迟。
雨
徐夤（唐代）

引电随龙密又轻，酒杯闲噀得嘉名。千山草木如云暗，

陆地波嘉接海平。洒竹几添春睡重，滴檐偏遣夜愁生。

阴妖冷孽成何怪，敢蔽高天日月明。
咏火垆二首 其二
汤珍（明代）

缅维点雪功，属尔禦寒器。心烬不复燃，画灰漫成字。
八月十有八日石门社饮
朱朴（明代）

老桂吹香花满阑，故人相约把杯看。潮随月满涛声壮，露应秋高木叶寒。

谁遣岁华遮白发，且凭幽事答清驩。同游忽念鹓鸿侣，五岭三江各羽翰。
夜过南渡桥
金兰贞（清代）

指点申江路，轻舟乘夜过。一镫一语静，两岸月明多。

到处皆烽火，潜行避网罗。风声疑草木，数问夜如何。
艺文志·诸子略
班固（两汉）

儒家者流，盖出人司徒之官，助人君顺阴阳明教化者也。游文人六经之中，留意人仁义之际，祖述尧舜，宪章文武，宗师仲尼，以重其言，人道最为高。孔子曰：“如有所誉，其有所试。”唐虞之隆，殷周之盛，仲尼之业，已试之效者也。然惑者既失精微，而辟者又随时抑扬，违离道本，苟以哗众取宠。后进循之，是以五经乖析，儒学渐衰，此辟儒之患。

道家者流，盖出人史官，历记成败存亡祸福古今之道，然后知秉要执本，清虚以自守，卑弱以自持，此君人南面之术也。合人尧之克攘，易之嗛嗛，一谦而四益，此其所长也。及放者为之，则欲绝去礼学，兼弃仁义，曰独任清虚可以为治。

阴阳家者流，盖出人羲和之官，敬顺昊天，历象日月星辰，敬授民时，此其所长也。及拘者为之，则牵人禁忌，泥人小数，舍人事而任鬼神。

法家者流，盖出人理官，信赏必罚，以辅礼制。易曰“先王以明罚饬法”，此其所长也。及刻者为之，则无教化，去仁爱，专任刑法而欲以致治，至人残害至亲，伤恩薄厚。

名家者流，盖出人礼官。古者名位不同，礼亦异数。孔子曰：“必也正名乎！名不正则言不顺，言不顺则事不成。”此其所长也。及讦者为之，则苟钩釽析乱而已。

墨家者流，盖出人清庙之守。茅屋采椽，是以贵俭；养三老五更，是以兼爱；选士大射，是以上贤；宗祀严父，是以右鬼；顺四时而行，是以非命；以孝视天下，是以上同：此其所长也。及蔽者为之，见俭之利，因以非礼，推兼爱之意，而不知别亲疏。

纵横家者流，盖出人行人之官。孔子曰：“诵诗三百，使人四方，不能专对，虽多亦奚以为？”又曰：“使乎！使乎！”言其当权事制宜，受命而不受辞，此其所长也。及邪人为之，则上诈谖而弃其信。

杂家者流，盖出人议官。兼儒、墨，合名，知国体之有此，见王治之无不贯，此其所长也。及荡者为之，则漫羡而无所归心。

农家者流，盖出人农稷之官。播百谷，劝耕桑，以足衣食，故八政一曰食，二曰货。孔子曰“所重民食，此其所长也。及鄙者为之，以为无所事圣王，欲使君臣并耕，悖上下之序。

小说家者流，盖出人稗官。街谈巷语，道听途说者之所造也。孔子曰：“虽小道，必有可观者焉，致远恐泥，是以君子弗为也。”然亦弗灭也。闾里小知者之所及，亦使缀而不忘。如或一言可采，此亦刍荛狂夫之议也。

凡诸子百八十九家，四千三百二十四篇。

诸子十家，其可观者九家而已。皆起人王道既微，诸侯力政，时君世主，好恶殊方，是以九家之术蜂出并作，各引一端，崇其所善，以此驰说，取合诸侯。其言虽殊，辟犹水火，相灭亦相生也。仁之与义，敬之与和，相反而皆相成也。易曰：“天下同归而殊途，一致而百虑。”今异家者各推所长，穷知究虑，以明其指，虽有蔽短，合其要归，亦六经之支与流裔。使其人遭明王圣主，得其所折中，皆股肱之材已。仲尼有言：“礼失而求诸野。”方今去圣久远，道术缺废，无所更索，彼九家者，不犹愈人野乎？若能修六艺之术，而观此九家之言，舍短取长，则可以通万方之略矣。
奉和御制禁苑花开社日锡宴秾华阁 其一
余深（宋代）

蓬壶何幸又重来，湛露浓恩宴喜开。延福宫中听度曲，仙桃花下许传杯。
寄审知并属彦博三首 其一
赵蕃（宋代）

病榻论诗罢，僧舆趋驾归。倦书疏竹几，多梦绕湖扉。

赤叶霜前坠，黄花雨后稀。直堪凋鬓发，何祇减腰围。
投赠张斗野
释善珍（宋代）

曩岁怀忠扣帝阍，东游未久赦虞翻。
流芳千载凛生气，拜赐九河湔泪痕。
钓艇带烟飞鹭渚，辔驴冲雪早梅村。
虽云冷淡穷生活，刺绣终胜倚市门。
沁园春 赞佛
丘处机（宋代）

净梵王宫，太子殷勤，雪山六期。把世情我态，丝毫断念，云根水把，麻麦充饥。芥纳须弥，毛吞大海，自古男儿了悟时。超生灭，任循环宇宙，不管东西。圆成无得无知。信法界、空空寂灭机。又勿劳习定，安禅作用，偷闲终日，打坐行治。大理无时，真功非相，动静昏昏合圣规。无高下，但能通般若，总证牟尼。
谪官后却归故村，将过虎丘，怅然有作
刘长卿（唐代）

万事依然在，无如岁月何。邑人怜白发，庭树长新柯。

故老相逢少，同官不见多。唯馀旧山路，惆怅枉帆过。
咏群玉山
赵与沔（宋代）

一山几台观，群玉锡佳名。
迁客品题处，高人燕坐清。
池荒欠溶漾，石瘦尽峥嵘。
怪怪奇奇处，山阴道上行。
次张业白韵二首 其二
张子翼（明代）

世事清消一健忘，道心随处浴沧浪。偶逢洞口刀圭诀，因识山中岁月长。

百里棠阴分雨露，十年歧路叹膏粱。凭谁尚友崆峒子，比屋于今共挽唐。
赋小桐
黄庶（宋代）

小桐才几尺，气压百岁樗。雨露意未饱，风月韵已孤。

凤凰肯寂寞，燕雀空踟蹰。天地有和气，想为桐之腴。

我愿刳作琴，献上九重居。坐使薰风还，虽死骨不枯。
山园小梅得疏影横斜水清浅暗香浮动月黄昏十四诗 其三
赵时韶（宋代）

山前抹出连云树，窗外拖来带月枝。数点塞鸿相伴好，一声羌笛不须吹。
郁林八景诗 其二 白石洞天
邝元乐（明代）

萧萧松叶下秋山，金井蟠龙紫雾閒。白石煮来春欲暮，不知笙鹤几时还。
重午菊有花遂与菖蒲同采
朱翌（宋代）

菖蒲秀端午，黄花作重阳。
万物各归行，半岁遥相望。
云何忽并开，相与同一觞。
仙人九节杖，东坡一枝香。
洗去仲夏热，如逢晚秋霜。
均是酒中物，俱使吾年长。
莫夸雨露私，勿笑草木狂。
登高阅竞渡，歹哉未渠央。
寒夜遣闷即示洙泉弟 其二
李文瀚（清代）

岁月匆匆去，北风吹敝庐。围炉烹浊酒，烧烛检残书。

病骨瘦支鹤，愁肠枯索鱼。埙篪聊复尔，相对意踟蹰。
水调歌头·今岁月和桂
吴潜（宋代）

今岁月和桂，不肯作中秋。一年惟此佳节，底事白教休。我已侵寻七秩，况复轮囷万感，合恨更分愁。先自无聊赖，雨意得能稠。天柱峰，知何处，老难游。痴云如妒，不知弦管可吹不。安得风姨扫荡，推出团圆月姊，便遣桂香浮。世事十常九，不使展眉头。
无题
苏小小（南北朝）

燕引莺招柳夹途，章台直接到西湖。
春花秋月如相访，家住西泠妾姓苏。
题孤山寺
王质（宋代）

窈窕孤山寺，光明大士龛。佛香时缥缈，茶味亦清甘。

竹挺森千百，僧房并两三。全无兵火气，不似在淮南。
高宗祀大礼鼓吹歌曲五首 其三 十二时
佚名（宋代）

日将旦、阴曀潜消。天宇扇祥飙。边陲静谧，夜熄鸣刁。

文教普旁昭。兴太学、多士舒翘。奉宗祧。新庙榜宸毫。

配侑享于郊。慈宁万寿，四海仰东朝。男女正，中壶至桃夭。

年屡稔，漕舟衔尾夥，高廪接楹饶。庙堂自有、擎天一柱，功比汉庭萧。

多少群工同德，俊乂旁招。吉祥诸福集，燮理四时调。

三年郊见，六变奏咸韶。望云霄。降福与唐尧。
登爱阁有感
白玉蟾（宋代）

五六年前彭觉非，同登爱阁翫荷池。
如今再到还重省，十二阑干谩雨丝。
余丞相薨长沙
姜特立（宋代）

一纪归来老薜萝，须知养寿是蹉跎。
几人尽向忙中去，我比时贤日已多。
知府黄寺簿生日
释绍嵩（宋代）

文章士海已多传，供奉班中须此贤。
美化事多难讽诵，自宜松鹤伴长年。
扬州慢 与林铁崖陈鹿友程古狂饮
曹溶（明代）

读罢离骚，客闲无赖，临春强自支持。向流莺声里，问往日花枝。

话神武、门前轶事，澄湖鱼鸟，怅怏归迟。有糟丘百尺，黄金尽买蒪丝。

飞尘塞眼，谢公山、台榭参差。少如云歌伎，安边壮略，谱入新词。

共讶狂奴老矣，苍生泪、犹似平时。仗三更渔笛，回风吹散情痴。
昭君怨·去岁银山塔上
郭应祥（宋代）

去岁银山塔上。今岁金山塔上。屈指到泉江。再重阳。有菊不妨同戴。有酒不妨同醉。嘉客与佳宾。两俱新。
春日花下听弹琵琶效醉翁体
楚石梵琦（明代）

仆本南海人，暂为北京客。
朝游金张园，暮宿许史宅。
二月春风金百花，朱朱粉粉相钩加。
银鞍绣勒少年子，对花下马弹琵琶。
大弦掩抑花始开，花重坠枝枝更斜。
小弦变作花烂熳，雨点骤打烟浓遮。
鹧鹄从何来，远在天之涯。
钩畾格磔忽惊起，不知飞在谁人家。
又闻黄鹂声睍睆，如断复续续复断。
布指似嫌宫调缓，别写群雁鸣霜暖。
蒹葭浦深风萧骚，一只两只飞渐高。
天长地远望不见，使我回首心烦劳。
我谓少年弹且止，钱塘去国三千里。
每到春来花最多，鹧鸪能舞黄鹂歌。
去年随雁同沙漠，听此琵琶殊不乐。
少年笑我君太痴，人生行乐须其时。
此中正自有佳处，但畏闲愁缠绕之。
小匕首歌
王逢（元代）

水晶生苗月牙直，彗芒披云电流隙。
蛰蛇断尾短草间，海鹘褪翎霜雪色。
宋斤鲁削让峭刻，金错锥刀岂其敌。
吴鸿扈稽飞著体，不曾为主开边鄙。
嗟兹神物久泥滓，用之可以报国士。
檐冰卓箸日黯空，稍玩股掌生雄风。
鲛鱼室卧缟带影，长铍辟易万雉墉。
古昔客揕秦王胸，几仆翠凤咸阳宫。
由来意气泰山重，命甘燎毛不旋踵。
谁隳古制铸小之，佩称衣冠加珌琫。
我歌三叹泪满裾，曹豫聂无时无。
二十二日东阜寄南团闻待两夕而回 其一
韩淲（宋代）

南团知道过乾封，得得村来语笑同。急雨颠风惭宿约，能留两夕见清风。
小茄园杂兴 其二
沈承瑞（清代）

少年采三秀，同心遗所思。臭味欲常好，聚散无定时。

坐我绿窗下，风雨愁鸣鸡。菜根亦有香，弹铗者何为。
漫成三绝句 其二
张扩（宋代）

银杯厌世已仙去，春草催诗寻梦来。日暮砧声捣衣急，夜凉月色挽船回。
玉女庙
吴融（唐代）

九清何日降仙霓，掩映荒祠路欲迷。愁黛不开山浅浅，

离心长在草萋萋。檐横渌派王馀掷，窗袅红枝杜宇啼。

若得洗头盆置此，靓妆无复碧莲西。
粤西杂诗
唐鉴（清代）

湘江撼衡疑，漓江走桂管。二水本同源，分之各异畛。

群山郁其间，矹硉而嶾嶙。或蹲如虎罴，或伏如蚌蜃。

绵延二千里，其势不能尽。五岭起嵯峨，清淑此中蕴。

闻有绿发翁，云霞与深隐。若往从之游，潇然脱尘坌。

可柰世间人，不知反其本。
南禅师圆寂日偈二首 其二
释祖心（宋代）

昔人去时是今日，今日依前人不来。今既不来昔不往，白云流不空悠哉。

谁云秤尺平，直中还有曲。谁云物理齐，种麻还得粟。

可怜驰逐天下人，六六元来三十六。
金陵杂兴二百首
苏泂（宋代）

半山松菊略能存，犹有荆公旧墨痕。
佳处不缘谁属我，只应牛首正当门。
奉送大司马华容刘公致仕二首 其一
边贡（明代）

蔼蔼东山云，覆彼山下堂。乘时播皇泽，从龙弥八荒。

八荒辽且邈，下上以翱翔。龙逝鼎湖阴，云归故山阳。

何以慰蒸庶，私衷郁彷徨。
灵芝
曾敬（明代）

乔木风霜饱，擎天雨露新。台隍高藉枕，庐舍旧为邻。

夜夜祥光闪，朝朝瑞气屯。北窗薰可卧，秋水乐相亲。

忽尔中元届，休哉四皓臻。暗移蓬岛甲，阴植阆园辛。

穴破芝敷玉，庭空树剖珍。朱柯扶碧蕊，紫笋托玄筠。

初谛犹龙虎，徐看已凤麟。明珠分海错，湛露落河银。

五色抽苏秀，九茎传谢薪。甘泉曾咏鬯，函德复歌湮。

和气通三界，贞符叶五伦。尧蓂能数日，屈轶可知人。

仙质谁俦侣，幽馨自主宾。弹冠今有汉，采药久辞秦。

华物锡天宝，奇人降岳申。念渠开圣瑞，愧我塞慈仁。

眉宇能勾当，庭阶免蹙频。精华无苇筏，明德实梁津。

马应羲河负，龟从禹雒陈。思为若有翼，临履更存身。

九万程为徙，八千岁作春。祝釐祈报响，对果敢忘因。
听南僧说偈词
施肩吾（唐代）

师子座中香已发，西方佛偈南僧说。

惠风吹尽六条尘，清净水中初见月。
和汉老弟夜雨诗 其三
虞俦（宋代）

掩卷支颐万虑轻，家风元是鲁儒生。短檠已入秋堂露，对榻犹便夜雨声。
酬韩相公
刘攽（宋代）

病卧湘山念所亲，惟公长记可怜人。寄书不啻从容语，问舍仍怜消息真。

半死孤松函徵羽，恋轩瘦马强精神。祁奚鲍叔宁欺我，三入今看总四邻。
遂初庐为观察王公赋
欧必元（明代）

我闻匡庐乃在星渚中，叠嶂层岩几万重。香炉倒影三梁石，瀑岩斜飞五老峰。

白鹿洞前瑶草拾，苍翠明霞隐朝日。习静偏宜长者车，清幽也是神仙窟。

中有风流王使君，诛茅结胜傍流云。流云不驻千峰色，閒坐推窗静里分。

凌云紫气三千丈，隆隆直逼西京上。出山不减入山时，更悬天际真人想。

年来秉宪越台边，文章吏治岂徒然。五色神羊叱欲走，九苞威凤生联蹁。

登高作赋时挥洒，白雪弥高和弥寡。爱民自得雨随车，爱士宁尊阳鱎者。

中原多难苦疮痍，不似东南民更疲。圣主忧深方眷顾，恐君未得遂初衣。
赠写神者
李軏（宋代）

未信儒冠得误侬，排云消息梦魂中。
君王若唤丹青手，画我寒岩築晚风。
送李公择同年赴嘉倅
吕陶（宋代）

极目三峨顶，浓岚切沓冥。宦心甘似水，亲发己如星。

寿几陪春斝，吟斋息昼铃。何须二千石，旟隼衒丹青。
题刘正之所得绵州摹本画鹰
赵蕃（宋代）

姿态何雄杰，盘拿更崛奇。
曾闻左绵画，旧熟少陵诗。
说似殊方寄，还容老眼窥。
君手速收卷，燕雀恐惊疑。
首夏
陈著（宋代）

花尘絮雪已茫茫，一景清和便可量。
胁霁惊风眠秀麦，尾云疏雨健新秧。
莺啼未怯随春去，犬吠相催入夜长。
酒兴诗情都懒散，只将清梦试藜床。
送任虞卿教授江阴
陈傅良（宋代）

学省穿杨末，江城振羽端。
声名人不忌，仕宦意常宽。
缺月天将曙，孤村岁已寒。
小舟来话别，此道少人敦。
拟意
李商隐（唐代）

怅望逢张女，迟回送阿侯。空看小垂手，忍问大刀头。

妙选茱萸帐，平居翡翠楼。云屏不取暖，月扇未遮羞。

上掌真何有，倾城岂自由。楚妃交荐枕，汉后共藏阄。

夫向羊车觅，男从凤穴求。书成祓禊帖，唱杀畔牢愁。

夜杵鸣江练，春刀解若榴。象床穿幰网，犀帖钉窗油。

仁寿遗明镜，陈仓拂彩球。真防舞如意，佯盖卧箜篌。

濯锦桃花水，溅裙杜若洲。鱼儿悬宝剑，燕子合金瓯。

银箭催摇落，华筵惨去留。几时销薄怒，从此抱离忧。

帆落啼猿峡，樽开画鹢舟。急弦肠对断，翦蜡泪争流。

璧马谁能带，金虫不复收。银河扑醉眼，珠串咽歌喉。

去梦随川后，来风贮石邮。兰丛衔露重，榆荚点星稠。

解佩无遗迹，凌波有旧游。曾来十九首，私谶咏牵牛。
白乐天有渭上雨中独乐十余首仿渊明予寓宛丘
张耒（宋代）

故人遗我酒，气味芳似清。
置之屋壁间，兴至时一倾。
银杯度一合，三釂已彻觥。
既免戒沉湎，且无忧病酲。
嵇阮愧令德，刘石无遐龄。
荒狂有何乐，徒以酒自名。
吾幸免困此，庶几尽平生。
宿斋太一宫即事五首
宋庠（宋代）

琅蔬琼屑奉斋场，薜席时飘鹊炷香。
永昼不闻宾榻语，并储真气助龟肠。
客中春日
钟政（明代）

笳声遥动楚城边，作客凄凉更可怜。花雨落时无泪洒，柳风摇处有情牵。

强抛书剑闲犹闷，却望云山昼欲眠。归梦几回清夜度，湘衡迢递隔长天。
大涤洞天留题
谢岳甫（宋代）

入山细问山中事，绀宇琼居八百年。
五洞潜通谁缩地，一峰突百解擎天。
眼前去马来牛债，梦里骖鸾跨鹄缘。
却羡黄冠无一事，卧听箫吹落云边。
和邵尧夫打乖吟二首 其一
程颢（宋代）

打乖非是要安身，道大方能混世尘。陋巷一生颜氏乐，清风千世伯夷贫。

客求墨妙多携卷，天为诗豪剩借春。尽把笑谈亲俗子，德容犹足慰乡人。
寄神乐观邓仲修仙官（六首）
蒲庵禅师（明代）

自信身闲即是仙，金丹何必问长年。
修真独许陶弘景，曾看袈裟习夜禅。
题霍山岩
蓝乔（宋代）

人间富贵尘如海，虚度春三二月花。
八表烟霞总一家，蓝乔到此作生涯。
送刘仲子就试
方岳（宋代）

竹雨梧风满袖凉，踏槐仍逐众人忙。
一觞共滴蟾蜍露，并遣五千书传香。
呈陆严州五首
赵蕃（宋代）

簿领古白下，檄书走临川。
陈诗道所怀，奈此巍巍然。
临分得闻见，语以故有连。
此意亦厚矣，乖离今十年。
谢于楚陶孝若见访柳浪得风字
袁宏道（明代）

交游南壮总成翁，忽地相逢柳浪中。细雨小添浇药水，落花时逐渡溪风。

长堤云卷千丝碧，高阁霞舒十里红。七载东皋唯颂酒，知君犹念老无功。
有友人怜予乏劝为黄山白岳之游
汤显祖（明代）

欲识金银气，多从黄白游。
一生痴绝处，无梦到徽州。
东园幽步见东山
杨万里（宋代）

日日花开日日新，问天乞得自由身。
不知白发苍颜里，更看南由几个春。
何曾一日不思归，请看诚斋八集诗。
到得归来身已病，是侬归早是归迟。
为爱东园日日来，未曾动脚眼先开。
南由顷刻都行遍，更到东山顶上回。
天赐东园食实封，东山加赐在园东。
东山山色浑无定，阴处青苍晒处红。
树叶
仇远（元代）

不知何树叶，红润极鲜明。
一片风吹落，几番霜染成。
止啼诚诳语，题字亦閒情。
把玩真堪惜，攜归予绣枰。
虞美人 秦淮纪事
龙光（清代）

我来顿觉秦淮老。绿褪垂杨杪。小桥何处笛声寒。

多事凉飔吹曲恼凭栏。

无聊况复临桃叶。古渡横兰楫。星微月暗一登楼，又是河边莹火向西流。
盘洲杂韵上 草塘
洪适（宋代）

茸茸春草茁，碧水涌方塘。入梦无佳句，看云忆对床。
棹歌行
刘孝绰（南北朝）

日暮楚江上，江深风复生。所思竟何在，相望徒盈盈。

舟子行催棹，无所喝流声。
次韵李秬新庵
晁补之（宋代）

无心何用说心灰，庵在青萝绿筱隈。
自可谈间公事了，不妨闲处道书开。
更携邀月清樽上，只着登山小屐来。
桃李他年应勿剪，使君嘉誉在闺台。
点绛唇
佚名（宋代）

荷叶乍圆，正是困人天气。
感述效涪翁体 其二
陈作霖（清代）

我今衰朽百无用，一枝老笔犹飞动。建康嘉瑞颂赤乌，《太玄飞终篇吐白凤。

尚忆嬉游科举场，后来声望重江乡。他时人傥传遗稿，莫误虞山拂水庄。
嘉会饮
孙觌（宋代）

小窗危坐若为情，曳杖穿云取次行。萧寺试来携手处，阳关已作断肠声。

歌呼本自追曹相，恸哭那知见贾生。坐上谁人最愁绝，江州司马泪纵横。
春日送袁成进士北归
林逋（宋代）

春潮上海门，归雁远行分。
千里倦行客，片帆还送君。
酒波欺碧草，歌叠袅晴云。
来岁东堂桂，聊酬一战勋。
山斋夜坐
平天祐（宋代）

悄然人不寐，山馆意何深。落叶添寒色，幽虫助苦吟。

青灯怜夜永，白发带愁簪。天末怀良友，音书雁影沉。
王勃作滕王阁序
林维朝（清代）

髫年颖异号神童，名列初唐四杰中。路出名区逢宴饯，文成末座骋豪雄。

明山秀水增佳色，贤主高朋拜下风。传诵千秋长不朽，兰亭一序漫誇工。
双燕笑孤鸾•旅思 
沈谦（清代）

正残梦醒，见斜月窥窗，晚钟初撼。披衣坐起，仍在乱山孤店。

嘹嘹断鸿过也，宿芦花水村烟敛。空说远游豪迈，止博些伤感。

下箬。泛来酒酽。若比着离愁，酒儿全淡。西风凄紧，独自把灯长点。

几番寄书不到，料佳人怪侬抛闪。争信为他垂泪，有罗巾为验。
好事近（梅柳）
张纲（宋代）

梅柳约东风，迎腊暗传消息。粉面翠眉偷笑，似欣逢佳客。

晚来面管破余寒，沈烟袅轻碧。老去不禁卮酒，奈尊前春色。
书管仲传后
陈肇兴（清代）

不曾会计较锱铢，似此分财信丈夫。万古难逢唯鲍叔，几人感佩似夷吾。

生成没齿称知己，德礼当年壮霸图。谁料后来成市道，黄金交结尽模糊。
题黄岩溪
孙应时（宋代）

得雨溪声壮，无风云气多。
山花依翠竹，滩石乱寒莎。
樵父谷中出，牧儿牛背歌。
逢人间尘世，扰扰意如何。
赠梅谷高士
何梦桂（宋代）

去年无方老瞿昙，授我云门一劄禅。
今年羽衣梅谷仙，丹法葛翁口谈玄。
无方是兄仲梅谷，误堕凡胎投母腹。
岂非江郎三石人，两石飞来化双玉。
君今一字透锋机，札断三关鬼莫窥。
掇取玄珠入蓬阙，自携灵母养婴儿。
寒山梨枣霜中熟，碧莲池边结茅屋。
蛾眉白发两潇疎，夜抱寒蟾成独宿。
相逢丹鼎问金砂，笑灌玉泉餐紫霞。
昆仑瑶树渺何许，辽海白鹤还归家。
归去无方问何其，为说此行奇更奇。
春阴二首 其一
张耒（宋代）

漠漠重云向晚低，腊寒新去有馀威。风捎檐滴难开幌，润引炉馀易著衣。

把酒自倾金错落，探春谁污锦障泥。山城冷落无歌舞，只有芳醪取次携。
望庐山 其二
韩淲（宋代）

一坐庐山近十年，经行空对此峰前。古书读罢古心足，想见当年到圣贤。
竹宫长句
李若水（宋代）

断云托月天南东，梦魂初下蓬莱峰。
绕街敲金戒天晓，乌帽遡凉奔竹宫。
神明之囿严且邃，踵门已觉尘凡空。
温温妙友隔窗语，徐徐好日常庭红。
案头书帙万卷富，门外帘影三秋风。
东家所慎盖先此，小人曷敢不精衷。
绯衣赞者趣行事，升降拜起庄微躬。
丁东环佩众泉咽，荧煌星斗千炬烘。
瘦羊端笑古人细，肥马暂逐儿曹雄。
指日欃枪落天外，告庙还看礼更丰。
送葛亚卿欲行不一过仆
韩驹（宋代）

吾庐偪仄门三尺，惭愧春风巧相觅。叩关惟许葛王孙，有时藉相倾馀沥。

汝不如南池主人车载客，红旗皂盖行远陌。又不如东郭公子柳藏门，青娥绿发坐开樽。

是身牢落终何为，人不汝嫌汝自嗤。伸眉一笑能几时，忽闻春尽王孙归。

春风欲尽犹有情，飘英堕絮俱伤神。王孙未归迹已扫，秣马膏车何太早。

明日一杯愁送春，后日一杯愁送君。君应万里随春去，若到桃源记归路。
送直禅人
释宗杲（宋代）

直出直入，直行直坐。
直禅上人，直须恁麽。
本自圆成，不立功课。
饥来吃饭，寒来向火。
不在瞿昙，非干达磨。
拟心思量，返遭殃祸。
我说是言，已招口过。
明眼人前，一场话堕。
请事斯语，无忘骨剉。
溪鱼
赵方（宋代）

溪流渺渺净涟漪，鱼跃鱼潜乐自知。
若逐桃花浪里去，风雷相送入天池。
流觞亭并次韵二首
秦观（宋代）

卧龙西畔北池头，水擘华堂瑟瑟流。
几曲漪涟盘翠带，一峰孤瑟浴苍虯。
香囊近午清无汗，素扇生凉爽入秋。
待唤画师来貌取，图成便是竹溪游。
薄林
姚燮（清代）

薄林霜槭槭，一岫恋灯光。独栅孤衾屋，白云东海乡。

寸心争夜短，驰梦与鸿翔。卜隐堪邻狖，抱衣吾亦将。
临江仙（九之二）
邓肃（宋代）

百尺危楼初过雨，清风凛作轻寒。一声渔笛在云端。黄昏帘幕卷，新月半阑干。

青翼不来音信断，云窗杳隔三山。何当携手便骖鸾。今宵同胜景，玉斝不留残。
和运司园亭 其三 雪峰楼
丰稷（宋代）

雪峰在何许，楼倚青霄端。每来注心目，不觉生羽翰。

终藉好风力，云散银阙攒。只履西归客，应笑空倚栏。
依韵和并州郑宣徽见寄二首 其二
范仲淹（宋代）

西湖载客恣游从，湖上参差半佛宫。回顾隙驹曾不息，沉思樽酒可教空。

层台累榭皆清旷，万户千门尽郁葱。向此行春无限乐，却惭何道继文翁。
送贺秘监归会稽诗
辛替否（唐代）

送君青门外，远诣沧海汜。凫舄游帝乡，羽衣飞故里。

术妙焚金鼎，丹成屑琼蕊。追饯会群僚，属文降天旨。

秦吴称异域，少别犹千祀。黄鹤寓辽阳，应明城郭是。
九月十六日夜梦驻军河外遣使招降诸城觉而有作
陆游（宋代）

杀气昏昏横塞上，东并黄河开玉帐。
昼飞羽檄下列城，夜脱貂裘抚降将。
将军枥上汗血马，猛士腰间虎文韔。
阶前白刃明如霜，门外长戟森相向。
朔风卷地吹急雪，转盼玉花深一丈。
谁言铁衣冷彻骨，感义怀恩如挟纩。
腥臊窟穴一洗空，太行北岳元无恙。
更呼斗酒作长歌，要遣天山健儿唱。
题鱼矶
释智愚（宋代）

秋竿倚石台，沙鸟喑相猜。
一草有时劝，几朝鱼不来。
玉山东溪题李叟屋壁
钱起（唐代）

霞景已斜照，烟溪方暝投。山家归路僻，辙迹乱泉流。

野老采薇暇，蜗庐招客幽。麏麚突荒院，鸬鹊步闲畴。

偶此惬真性，令人轻宦游。
春日
刘因（元代）

游丝困无力，欲起重悠飏。芳草落花满，相思春昼长。
宿孤馆
贾岛（唐代）

落日投村戍，愁生为客途。寒山晴后绿，秋月夜来孤。

橘树千株在，渔家一半无。自知风水静，舟系岸边芦。
望江南
杨无咎（宋代）

钟陵好，和气满江城。忆昨旌麾初至止，到今政令只宽平。仍岁初丰登。

称庆旦，遐迩一般情。共信我公跻寿考，从来阴德被生灵。襦衤夸听欢声。
五歌。食鱼
陆龟蒙（唐代）

江南春旱鱼无泽，岁晏未曾腥鼎鬲。今朝有客卖鲈鲂，

手提见我长于尺。呼儿舂取红莲米，轻重相当加十倍。

且作吴羹助早餐，饱卧晴檐曝寒背。横戈负羽正纷纷，

只用骁雄不用文。争如晓夕讴吟样，好伴沧洲白鸟群。
东溪小筑循城东而结门门虽设而常关也
郭之奇（明代）

结构依城邑，木石难幽閒。故使心地远，毋为车马攀。

所谓伊人心，溯流霜露间。逶迤玩回转，列植倚潺湲。

羃翠开庭户，抽烟出市阛。未及楼台位，上下挕水山。

云泉相启阖，薜萝若心颜。不足外人道，萧然独闭关。
谢人惠芦雁图
释德洪（宋代）

道林烟雨久不到，忽见橘州芦雁行。笑里笔端三昧力，坐中移我过潇湘。
满江红·著意留春
刘仙伦（宋代）

著意留春，留不住、春归难恋。最苦是、梅天烟雨，麦秋庭院。嫩竹苦浓莺出谷，柔桑采尽蚕成茧。奈沈腰、宽尽有谁知，难消遣。幽阁恨，双眉敛。香笺寄，飞鸿远。向风帘羞见，一双归燕。翠被闲将情做梦，青楼赚得恩成怨。对尊前、莫惜唤琼姬，持杯劝。
再用前韵并寄孙推官四首
赵蕃（宋代）

恍惚迷来际，周章失去傍。
怕闻行戍远，愁听哭田荒。
要挽天河水，方焚玉帐香。
夷吾政分阃，吾党讵应忙。
蓦山溪（和雪）
何梦桂（宋代）

飞仙欲下，水殿严妆早。娇涩怕春知，跨白虬、天门未晓。霓裳零春，肌骨自清妍，梅檐月，柳桥风，世上红尘杳。

重门深闭，忘却山阴道。呼酒嚼琼花，任醉来、玉山倾倒。无言相对，这岁暮心期，茅舍外，玉堂前，处处风流好。